PREDAHNITE UZ IGRU NA NASTAVI

U razredu možemo nakratko prekidati rad malim tjelesnim aktivnostima kako bi djeca kasnije što učinkovitije pratila nastavu.

Potrebno je nabaviti (ili izraditi od kartona) dva velika šešira. Ako niste u mogućnosti nabaviti, a nemate vremena napraviti kartonske šešire, dovoljne će biti kutije.

U prvi šešir ili kutiju stavimo papiriće sa svim imenima učenika iz razreda, a u drugi papiriće sa zadatcima za djecu. Svaki zadatak trebao bi biti mala tjelesna aktivnost. Prvi učenik (odabran brojalicom) izvlači iz šešira ili kutije ime jednog učenika i zadatak koji taj učenik mora napraviti te glasno pročita ime i zadatak.

Igra je gotova kad svi učenici u razredu naprave zadatke. Zadatci moraju biti kratki i zanimljivi. Možemo se prije igre dogovoriti s djecom i njima omogućiti da ih kreiraju.

Primjeri zadataka:

* četveronoške odi do Sare i vrati se na mjesto,
* provuci se ispod pet stolica u razredu,
* napravi dvanaest čučnjeva,
* skači kao žaba do ploče i natrag,
* leti kao avion dva kruga po učionici,
* hodaj na prstima oko učiteljice,
* trčeći odnesi spužvu na drugi kraj učionice,
* čučeći prohodaj po cijeloj učionici,
* popni se na stolac pa siđi i ponovi to pet puta,
* skakući na jednoj nozi do prozora i vrati se natrag,
* pet puta dodirni rukama prste na nozi,
* „mišjim“ koracima odi do Matije i vrati se na svoje mjesto.

Ova se igra može ukomponirati i kao jedna od aktivnosti na satu tjelesne i zdravstvene kulture.